## El Consell col·labora en el manteniment dels centres i consultoris d’Atenció Primària de titularitat municipal

*** Sanitat abonarà als ajuntaments prop de 19,5 milions d’euros per a contribuir a finançar els gastos de manteniment d’estos centres de 2025 a 2028**

El Consell ha autoritzat un conveni tipus de col·laboració entre la Generalitat, a través de la Conselleria de Sanitat, i ajuntaments de la Comunitat Valenciana per a la prestació d’assistència sanitària ambulatòria.

Es tracta d’establir la cooperació entre les dos administracions en el manteniment dels centres i consultoris d’Atenció Primària de titularitat municipal per a la prestació d’assistència sanitària ambulatòria a persones assegurades i beneficiàries del Sistema Nacional de Salut per part del personal dependent de la Conselleria de Sanitat.

A través d’estos convenis, els ajuntaments, propietaris dels locals (centres i consultoris d’Atenció Primària), es faran càrrec del seu manteniment, en sufragar els gastos de funcionament (electricitat, aigua i neteja) i de conservació del local, així com els gastos corresponents al personal municipal. Per a fer-ho, habilitaran en els pressupostos locals el crèdit necessari per a esta finalitat.

Per la seua banda, la Conselleria de Sanitat abonarà als ajuntaments, en el seu conjunt, un import de prop d’un màxim de 19,5 milions d’euros per a contribuir a finançar els gastos indicats des de l’1 de gener de 2025 fins al 31 de desembre de 2028.

En total, a la Comunitat Valenciana hi ha 542 centres i consultoris de titularitat municipal en 404 municipis. En concret, la província d’Alacant compta amb 156 centres en 103 municipis; la província de Castelló disposa de 138 centres, que pertanyen a 114 municipis, i la província de València té 248 centres en 187 municipis.

Fecha: 01/10/2024